Nuwe uitstalling The Ice Age binnekort oop! | SARIE
Nuwe uitstalling The Ice Age binnekort oop!
Eers kon jy terugstap na die tyd van die dinosourusse. Nou kan jy die Ystydperk beleef!
Gautengers kan vanaf Saterdag vir 7 weke dié reuse-uitstalling wat deur Huisgenoot, YOU en DRUM gehou word, besoek.
Besoekers, jonk en oud, het die geleentheid om die ysige habitat van dié tydperk van die Aarde se geskiedenis te verken met 45 bewegende, lewensgrootte diere, asook 11 modelle in 'n interaktiewe deel wat beslis jonger besoekers gaan vermaak. Maak ook seker jy mis nie die 12 m lange tonnel waarin 'n sneeustorm met wind en sneeu nageboots word nie.
Dié uitstalling, wat 3 000 m2 beslaan, gaan een van die gunsteling-plekke dié skoolvakansie wees, daarom moet jy jou kaartjies vroegtydig bespreek, raai bemarkingsbestuurder Edmund Beukes aan.
Bykomende aktiwiteite (wat ekstra kos) sal die jongspan ure besig hou. Dit sluit in twee Ice Age-glyplanke van 25 m en 37 m, 'n fotohoekie waar jy 'n foto kan neem saam met 'n lewensgrootte sabeltandtier, gesigverf en rondomtalies.
As jy van die Days of the Dinosaur-uitstalling gehou het, kan jy nie die Ice Age-uitstalling misloop nie!